Reynardt Hugo het beslis geen bekendstelling in vermaakkringe nodig nie. Hy kuier elke aand in sitkamers regoor die land, in die rol van dr. Tertius Jonker op die kykNET-sepieBinnelanders, en was tot onlangs nog deel van die gewilde mansgroep, ADAM.
Nou staan dié veelsydige ster op die drumpel van 'n splinternuwe en opwindende hoofstuk van sy musiekloopbaan, met die vrystelling van sy eerste solo-enkelsnit, DIE RIVIER, wat reeds besig is om radiogolwe oor te neem.
Dis 'n titel waarmee ek al vir baie lank in my hart rondloop,"verklap hy. "Dit gaan oor hoe ek my hart vir die Here gegee het. Hoe ek myself moes vergewe vir goed wat ek in die verlede gedoen het en mense moes uitsny wat 'n slegte invloed op my gehad het. Dat die Here se genade genoeg is en dat ek alles in my vermoë sal doen om eerder in die lig as in die donker te leef."
DIE RIVIER is een van daardie liedjies wat onmiddellik jou aandag trek wanneer jy dit hoor, juis omdat dit so anders is, en jou sal uitnooi om saam te neurie om die maat van die motiverende ritme. Volgens Reynardt, sal oud en jonk daarby aanklank vind, omdat dit 'n verskillende betekenis vir elkeen kan inhou.
Die musiekvideo van dié treffer word op 13 Maart 2020 vrygestel.
Reynardt is 'n gewilde Suid-Afrikaanse akteur, musikant, liedjieskrywer, motiveringspreker en skrywer.Hy werk al sedert 2008 in die vermaakbedryf en het in 2010 saam met Hugo Ludik die groep ADAM begin, wat talle toekennings gewen het en ses albums en talle treffers uitgereik het, waaronder Liefde Soldaat, Kasteel, Hoogtevrees, Sê My, Iets In Die Water en meer. Nadat die groep aan die einde van 2019 ontbind het, het die kunstenaar besluit om op sy solo-musiekloopbaan te fokus.
Hy is in Durban gebore, maar het aan Hoërskool Zwartkop in Centurion gematrikuleer. Alhoewel hy nog altyd lief was vir musiek, het hy eers in graad-elf ontdek dat hy kan sing en het hy eers na skool besluit dat hy graag wil toneelspeel. Vandaar sy besluit om BA Drama by die Universiteit van Pretoria te studeer, waarna hy 'n rol by Binnelanders losgeslaan het.
Oor die jare was hy deel van verskeie suksesvolle teaterstukke en verhoogproduksieswaaronder Houtkruis, het hy gereeld as seremoniemeester opgetree by funksies en het hy ook gasrolle gehad in rolprente soos Pretville en Vuil Wasgoed. Saam met ADAM het hy verskeie Ghoema-, Huisgenoot Tempo- en SAMA-musiektoekennings gewen en selfs die geleentheid gehad om vir die internasionale groep, Air Supply, te open.
Buiten vir die feit dat hy eersdaags met die liefde van sy lewe – An-Maré Roothman – trou, is hy ook besig om te skryf aan 'n boek oor sy lewe, wat hy in samewerking met NB Uitgewers gaan uitgee. Hy speel ook, saam met Leah, die hoofrol in die teaterstuk, Doringrosie, wat in Julie 2020 by die Staatsteater te sien is.
Die vermaakbedryf het vir Reynardt Hugo geleer om sy voete plat op die aarde te hou en dat harde werk en geduld wel beloon word. DIE RIVIERis 'n pragtige voorskou van wat aanhangers in die toekoms van hierdie talentvolle man kan verwag en is die perfekte manier om hierdie nuwe fase van sy lewe mee af te skop.